ଯାଜପୁର, ଏପ୍ରିଲ ୧୯ (ଲୋକାଲ ୱାୟାର) : ଯାଜପୁର ଜିଲ୍ଲା ରସୁଲପୁର ବ୍ଲକ କୁଆଖିଆ ଥାନା ବଡକଇଁଚ ଗ୍ରାମରେ ଶନିବାର ଦିନ ରସୁଲପୁର ତହସିଲଦାର ଜ୍ୟୋତିକାନ୍ତ ଭୁଜବଳ ଓ ବିଡ଼ିଓ ଉମାକାନ୍ତ ପରିଡାଙ୍କୁ ଆକ୍ରମଣ ଅଭିଯୋଗରେ ପୁଲିସ ତିନି ଜଣକୁ ଗିରଫ କରିଛି ।
ସୂଚନା ଅନୁସାରେ, ତହସିଲଦାର ଓ ବିଡିଓ ରସୁଲପୁର ବ୍ଲକ ଅଞ୍ଚଳରେ କରୋନା ସ୍ଥିତି ଅନୁଧ୍ୟାନ କରିବା ପାଇଁ ଯାଇଥିବା ବେଳେ ବିନା ମାସ୍କ ଓ ହେଲମେଟରେ ୩ଜଣ ଯୁବକ ବାଇକରେ ଯାଉଥିବାରୁ ବିଡିଓ ତାଙ୍କୁ ଅଟକାଇଥିଲେ ।
ବିଡିଓ ଓ ତହସିଲଦାର ସେମାନଙ୍କ ପିଛା କରି ବସ୍ତିକୁ ଯାଇ ୩ ଅମାନିଆଙ୍କ ବାଇକ୍ ଜବତ କରିବାକୁ ସୁରକ୍ଷାକର୍ମୀଙ୍କୁ ନିର୍ଦ୍ଦେଶ ଦେଇଥିଲେ ।
ଏହି ସମୟରେ ୪୦ ରୁ ୫୦ ଜଣ ଲୋକ ଠେଙ୍ଗାବାଡି ଧରି ପଦାକୁ ଆସି ଏହି ଦୁଇ ପ୍ରଶାସନିକ ଅଧିକାରୀଙ୍କୁ ଆକ୍ରମଣ କରିଥିବା ଅଭିଯୋଗ ହୋଇଛି ।
